དགོང་མོ་ཞིག་ལ།རླུང་ཆེན་གྱིས་སྤྱིལ་བུས་གྲུབ་པའི་སློབ་ཁང་གི་ཁང་ཀླད་བཀོག་པ་དང་།སྒོ་སམ་ཡང་རླུང་གིས་ཁུར་སོང་།ཉིན་གཉིས་པར་བྱིས་པ་ཚོ་སློབ་གྲྭར་སླེབས་པ་ན།ཁོ་ཚོ་ཅི་བྱ་གཏོལ་མེད་དུ་གྱུར་སོང་།སློབ་གཙོ་རྫོང་སློབ་གསོ་ཅུའུ་རུ་སྒོར་མོ་སློང་དུ་སོང་ཡང་འབྲས་མེད་ངང་ཕྱིར་སླེབས་བྱུང་།སློབ་གཙོ་ཕྱིར་ཡོང་ནས་ཡིན་ཚའེ་ཞའུ་ལ།སློབ་གསོ་ཅུའུ་ཀྲང་གིས་ཁྱོད་ཡོང་ན་ད་གཟོད་སྒོར་མོ་སྟེར་ཟེར་ཞེས་བཤད།སྒོ་ཕྱིར་བུད་དེ་ཐག་རིང་དུ་སོང་མ་མྱོང་ལ།ཕྱི་རོལ་ཡུལ་གྱི་འཇིག་རྟེན་ལ་ཆ་རྒྱུས་དེ་འདྲ་མེད་པའི་ཡིན་ཚའེ་ཞའུ་ཡིས་དོན་དག་བརླག་འགྲོ་བར་དོགས་ནས།རྐང་ཐང་གིས་སྤྱི་ལེ༡༠ལྷག་ལ་སོང་མཐར་རྫོང་མཁར་དུ་སླེབས།ཅུའུ་ཀྲང་གི་གཞུང་ལས་ཁང་ནི་རྒྱན་འཆོར་སྤུས་ལེགས་སུ་བྱས་ཡོད་པར་མ་ཟད།གྱང་ངོས་སུ་གོས་དར་མང་པོ་བཀལ་ཡོད་ལ།གཞུང་སྒྲུབ་ཅོག་ཙེ་ནི་ནག་ཤ་དམར་མདངས་རྒྱས་ཏེ་སྟེང་དུ་མིའི་ལྡོག་གཟུགས་ཀྱང་ཤར་འོང་།རྒྱབ་སྔས་རྐུབ་སྟེགས་ནི་ཀོ་བས་བཏུམ་ཡོད་པ་དང་།ལྷམ་རྩི་བྱུགས་པ་ལྟར་འོད་འཕྲོ་བ་ནི་ཁོའི་ཀླད་པའི་སྤྱི་ཐེར་ལས་ཀྱང་གསལ།ཅིས་ཀྲང་གིས་ཡིན་ཚའེ་ཞའུ་མཐོང་མ་ཐགའབྲེལ་མེད་ཀྱི་ཁ་བརྡ་བྱས་ནས་ས་རུབ་ཏུ་བཅུག་ཅིང་།ས་རུབ་རྗེས།སྒོ་མོ་གཞན་ཞིག་བསྟན་ནས་ང་དང་མཉམ་དུ་སྒོར་མོ་ལེན་དུ་འགྲོ་ཟེར།